আমাদের তো স্কুলে যাওয়া ছিলো না। তবে বেড়ানোর জায়গারও অভাব ছিলো না। রোজ সকালে উঠে খাকি হাফ প্যান্ট, বুশ কার্ট আর গরম জামা পরে ভাইয়েরা বাইরে যেতো চাপরাশিদের সাথে, শহরের নানা দিক দেখতে। আমি যেহেতু সবার ছোটো তাই আম্মা আমাকে একলা ছাড়তেন না। আমাকেও পোশাক পরিয়ে বাইরে বেড়াতে নিয়ে যেতেন। কাছাকাছি পোস্ট অফিসের কর্মকর্তার স্ত্রী ছাড়াও আরো দু-একজন বাঙালি অফিসার তাদের পরিবার নিয়ে থাকতেন। সেখান থেকে উনারা এসে আমাদের সঙ্গে করে শহরের বিভিন্ন জায়গায় বেড়াতে নিয়ে যেতেন। এমনিতে কাসিয়ং শহরটি ছিলো পাহাড়ের ধাপে তৈরি। এক ধাপ থেকে অন্য ধাপে যেতে হলে পাহাড়ের ধাপ কেটে তৈরি করা সিঁড়ি দিয়ে ওপরে উঠতে হাতো। গাড়ি ঘোড়া চলাচল করতো নিয়ম মেনে। শহরে মালপত্র আনা-নেয়ার জন্য পাহাড়িরা কপালে চওড়া পট্টি বেঁধে পিঠের ওপরে ভারী বোঝা, লাকড়ি এসব নিয়ে চলাচল করতো। এমনকি ছোট ছেলেমেয়েদেরও এভাবে আনতো। পাহাড়ি মানুষ খুব পরিশ্রমী। সৎ ও হাসিখুশি হয়। রোপওয়ে নামে একটি পদ্ধতিতে কল কারখানায় বড় বড় মালপত্র আনা নেয়া করা হতো।